Petranský, Ivan, predseda Správnej rady Ústavu pamäti národa (2010-09-08):
Ďakujem pekne. Vážený pán predsedajúci, vážené pani poslankyne, vážení páni poslanci, dovoľte mi, aby som predložil Výročnú správu Ústavu pamäti národa za rok 2009. Výročná správa dokumentuje činnosti a úlohy, ktoré Ústav pamäti národa vykonával, materiálno-organizačné zabezpečenie plnenia úloh uložených zákonom č. 553/2002 o pamäti národa. Zaoberá sa všetkými aspektmi pôsobenia ÚPN v roku 2009. Približuje činnosť orgánov ústavu a výsledky v oblasti sprístupňovania dokumentov, činnosti archívu, vedeckovýskumných, publikačných, vzdelávacích a osvetových aktivít. Výročnú správu o činnosti prerokovala a schválila Správna rada ÚPN 29. marca 2010. V Dozornej rade ÚPN ju Správna rada ÚPN prerokovala 19. apríla 2010. Pokiaľ ide o činnosť orgánov Ústavu pamäti národa, nimi sú podľa zákona o pamäti národa Správna rada, Dozorná rada a Výbor. V roku 2009 všetky orgány riadne pracovali a plnili si svoje úlohy. Organizačná štruktúra ÚPN sa v priebehu roka nemenila. Pozostáva zo sekretariátu predsedu Správnej rady, oddelenia ekonomiky a správy, oddelenia sprístupňovania, sekcie informatiky, sekcie archívu, sekcie dokumentácie, sekcie evidencií, sekcie vedeckého výskumu a referátu Oral History. Celkový počet zamestnancov k 31. decembru 2009 dosiahol počet 83. ÚPN mal v roku 2009 schválený transfer zo štátneho rozpočtu vo výške 1 616 146 eur a prenos 61 275 eur z roku 2008. Medzi zásadné úlohy, ktoré ÚPN plnil, bolo poskytovanie podkladov na plnenie zákonom stanovených úloh štátnym inštitúciám: Národný bezpečnostný úrad, Slovenská informačná služba a Vojenské obranné spravodajstvo. A podľa zákona č. 219/2006 o protikomunistickom odboji ÚPN rozhodoval aj o priznaní postavenia účastníka protikomunistického odboja a priznal a udelil tento štatút sto žiadateľom. Zároveň ÚPN udelil štatút a vydal preukaz veterána protikomunistického odboja celkovo 213 osobám. ÚPN na základe písomných žiadostí sprístupňoval žiadateľom dokumenty po bývalých bezpečnostných zložkách štátu z obdobia neslobody. V roku 2009 prijal takýchto 242 žiadostí fyzických osôb o sprístupnenie dokumentov. S dokumentami sa oboznámilo 203 osôb. ÚPN realizoval svoje výskumné projekty v oblasti vedeckého výskumu a dokumentácie, ktoré sú podrobnejšie popísané vo výročnej správe. Zorganizoval samostatne alebo v spolupráci s inými inštitúciami sedem vedeckých konferencií, kolokvií, seminárov a jednu odbornú študentskú konferenciu. V roku 2009 vydal celkovo deväť knižných publikácií a pokračoval vo vydávaní periodika Pamäť národa. Aktívne sa pokračovalo aj v projekte, ktorého cieľom je komplexne, systematicky zachytávať svedectvá prenasledovaných osôb. ÚPN v roku 2009 nakrútil dovedna 38 takýchto svedeckých výpovedí. Takisto v zmysle zákona o pamäti národa usporadúval diskusné fóra v mesačných intervaloch. Dôležité sú aj vzdelávacie aktivity. ÚPN zabezpečil širokú škálu prednášok pre žiakov a študentov všetkých typov škôl a v roku 2009 v rámci tohto projektu odznelo viac ako 100 prednášok. Záverom by som chcel povedať, že ÚPN v roku 2009 plnil v plnom rozsahu úlohy, ktoré mu ukladá zákon č. 553/2002 Z. z. o pamäti národa, a to aj napriek tomu, čo chcem opäť podotknúť, že ani po siedmich rokoch od vzniku ústavu nedošlo k naplneniu ustanovenia zákona, podľa ktorého má Ústav pamäti národa dostať k dispozícii od štátu vlastnú budovu. Ďakujem pekne.